Hejsa Bolius


Vores nabo vil opføre en 2 meter høj mur i skel, selvom vi ikke ønsker det. I dag er der krat.


Der er ca. 1,5 meter niveauforskel mellem vores grunde. Vores ligger lavest.


Vi er bange for a komme til at ligge nedenfor noget, der ligner Berlinmuren. Hvad er reglerne?


venlig hilsen Anja K


Må naboen opføre 2 m høj Berlinmur i skel - deres grund ligger meget højere end vores?
Hej Anja K


Generelt kan man i naboskel opføre hegn eller hæk, man som naboer kan blive enige om. 


Det gælder både, hvilken type hegn eller hæk og i hvilken højde, og hvor der måles fra, hvis man kan blive enige.


Hvis man som naboer ikke selv kan blive enige, kan Hegnsloven komme i anvendelse, og man vil generelt kunne opføre et hegn/hæk, der er 180-200 cm høj.


Hvis man ikke kan blive enige om typen, eller hvorfra højden skal måles, fx, når der som hos jer, er så stor terrænforskel mellem grundene, kan man få hegnssyn. Her vil hegnsmændene vurdere de konkrete forhold på stedet i forhold til Hegnsloven. Hegnssynets vil så først forsøge at opnå enighed mellem jer, og ellers kan de træffe en afgørelse, både om, hvorfra der skal måles, og hvilken type hegn der må opføres. Den afgørelse skal begge parter så følge.


Hegnssyn rekvireres gennem kommunen, og det koster 1.806 kr. Det er så hegnssynet, der bestemmer, hvordan udgiften fordeles mellem jer.


Læs de vigtigste regler her: [Hæk og hegn i skel - her er de vigtigste regler](https://www.bolius.dk/haek-og-hegn-i-skel-her-er-de-vigtigste-regler-1031/) 

Og her mere om de regler, der gælder fælles hegn, egne hegn og om hegnssyn: [Hegnsloven og hegnssyn](https://www.bolius.dk/hegnsloven-og-hegnsyn-17772/)

Og meget mere om de forskellige typer hegn og hæk: [Hæk og hegn](https://www.bolius.dk/haek-og-hegn/)

